Euroopa Parlamendi resolutsioon,

10. mai 2011,

tähelepanekutega, mis on Haiguste Ennetamise ja Tõrje Euroopa Keskuse 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Haiguste Ennetamise ja Tõrje Euroopa Keskuse 2009. aasta lõplikku raamatupidamise aastaaruannet;

võttes arvesse kontrollikoja aruannet Haiguste Ennetamise ja Tõrje Euroopa Keskuse eelarveaasta 2009 raamatupidamise aastaaruande kohta koos keskuse vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 21. aprilli 2004. aasta määrust (EÜ) nr 851/2004, millega asutatakse haiguste ennetuse ja tõrje Euroopa keskus, [3] eriti selle artiklit 23;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 (raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185), [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning keskkonna-, rahvatervise ja toiduohutuse komisjoni arvamust (A7-0107/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta,

B. arvestades, et Euroopa Parlament andis 5. mail 2010. aastal heakskiidu Haiguste Ennetamise ja Tõrje Euroopa Keskuse direktori tegevusele keskuse 2008. aasta eelarve täitmisel [5] ning märkis eelarve täitmisele heakskiidu andmise otsusele lisatud resolutsioonis muu hulgas, et:

- kontrollikoda juhtis tähelepanu asjaolule, et ligikaudu 16200000 eurot (mis moodustab 40 % keskuse kogueelarvest) tuli kanda üle järgmisesse aastasse;

- on mures selle pärast, et 31. detsembriks 2008 ei olnud keskus ja Rootsi valitsus ikka veel sõlminud kokkulepet keskuse asukoha küsimuses;

- värbamismenetluste kavandamisel esines endiselt puudusi;

- mõistab hukka asjaolu, et keskus ei olnud täielikult täitnud oma kohustust saata eelarve täitmisele heakskiitu andvale asutusele keskuse direktori koostatud aruanne, milles raamfinantsmääruse artikli 72 lõike 5 nõuete kohaselt esitatakse siseaudiitori läbi viidud siseauditite koguarv,

C. arvestades, et keskuse 2009. aasta eelarve maht oli 51000000 eurot, mis on 25,3 % suurem kui 2008. aasta eelarve,

1. märgib, et keskuse eelarve suurenes 17100000 eurolt 2006. aastal 51000000 euroni 2009. aastal;

2. märgib, et keskuse käsutusse anti 2009. aastal 51000000 euro ulatuses vahendeid, millest 48100000 eurot tuli toetustena liidu eelarvest;

3. rõhutab, et maksete assigneeringute täitmismäär paranes veidi, tõustes 91 %-le, mis teeb kasutamata assigneeringute mahuks 4800000 eurot; märgib samas, et assigneeringute alakasutus on seotud asjaoluga, et keskus piiras maksete assigneeringute taotlusi, et vähendada oma pangakontol aasta lõpus olevat rahasummat, nii nagu kontrollikoda ja komisjon nõudsid;

Tulemused

4. palub veel kord, et keskus võrdleks kontrollikoja järgmisele aruandele lisatavas tabelis eelarve täitmisele heakskiidu andmist puudutaval aastal lõpuleviidud tegevusi eelnenud aastal lõpuleviidud tegevustega, sest see võimaldaks eelarve täitmisele heakskiidu andmise eest vastutaval institutsioonil keskuse eri aastate tulemusi paremini hinnata;

5. peab keskust siiski tähtsaks asutuseks, mis võib tugevdada ja arendada haiguste seiret Euroopas ning hinnata nakkushaigustest põhjustatud praegusi ja tulevasi ohte inimeste tervisele ja neist teavitada;

6. juhib tähelepanu keskuse olulisele rollile H1N1 pandeemia vastaste meetmete võtmisel 2009. aastal, kui keskus andis näiteks välja esialgsed juhised spetsiaalse pandeemilise gripiviiruse vaktsiini kasutamise kohta 2009. aasta gripiviiruse H1N1 pandeemilise puhangu ajal;

7. on seisukohal, et keskuse volitusi tuleb tugevdada, et liit oleks võimeline pandeemia tekkides ise hindama nakkusohu tõsidust ning et oleks võimalik parandada tegevuse kooskõlastamist liikmesriikide vahel;

8. märgib, et keskus oli suuteline töötama 2009. aastal välja arvukalt epidemioloogiat, nakkushaiguste järelevalvet, ennetamist ja kontrolli puudutavaid tooteid ja teenuseid ning avaldama mitmeid teaduslikke aruandeid;

9. nõuab, et kontrollikoda auditeeriks keskuse tulemusi;

Assigneeringute ülekandmine

10. on mures selle pärast, et juba 2006. aastal teatas kontrollikoda ulatuslikust assigneeringute ülekandmisest, mis mõjub halvasti eelarvele ja rikub aastasuse põhimõtet; märgib eriti asjaolu, et assigneeringute ülekandmine 2008. aastast kogusummas 2200000 eurot tuli tühistada ning et 2009. aastal moodustasid ülekantavad assigneeringud 42 % halduskuludest (II jaotis) ja 63 % tegevuskuludest (III jaotis); seepärast palub keskusel teavitada eelarve täitmisele heakskiitu andvat asutust selle puuduse kõrvaldamiseks võetud meetmetest;

Keskuse asukoht

11. väljendab heameelt selle üle, et 30. juunil 2010 allkirjastasid keskuse juhatus ning Rootsi tervishoiu ja eakate hoolekande minister viimaks kokkuleppe keskuse asukoha küsimuses, ning kaasnenud seadusemuudatuse üle, mis võimaldab kanda keskuse töötajad ja nende perekonnaliikmed Rootsi rahvastikuregistrisse;

Siseaudit

12. on mures selle pärast, et keskus ei ole jälle täielikult täitnud oma kohustust saata eelarve täitmisele heakskiitu andvale asutusele raamfinantsmääruse artikli 72 lõike 5 kohaselt ette nähtud keskuse direktori koostatud aruanne kokkuvõttega siseauditi talituse esitatud soovitustest; tunneb eriti muret seetõttu, et siseauditi talitus edastas keskusele seoses varasemate soovituste järelmeetmetega ühe "väga tähtsa" ja seitse "tähtsat" soovitust, mille sisu kohta ei ole aga teavet antud; nõuab seepärast keskuse direktorilt tungivalt selle teabe esitamist;

13. tunnistab, et siseauditi talitus korraldas ka 2009. aastal finantsjuhtimise auditi, mille üldeesmärk oli saada küllaldane kindlus finantsjuhtimise menetlusi toetava sisekontrolli, hangete kavandamise, eelarve täitmise, tegevusaruannete ning kontrolli ja järelevalve piisavuse osas; rõhutab, et siseauditi talituse soovitused puudutavad vajadust tugevdada ja ajakohastada assigneeringute ja maksetega seotud finantsmenetlusi, et läbiviidud kontrollimised täpsemalt määratleda ja registreerida;

14. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 124.

[2] EÜT L 248, 16.9.2002, lk 1.

[3] ELT L 142, 30.4.2004, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 141.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------